Tom Behnke (FP), 1998-03-31:
Vi har i Fremskridtspartiet fuld forståelse for de ledige, som brændende ønsker sig at få et arbejde, og som hver eneste dag gør alt, hvad de kan, for at få et arbejde.
Vi synes, der burde gøres langt mere for, at vores arbejdsmarked blev mere rummeligt, så der blev plads til alle.
Men spørgsmålet i den sammenhæng er så: Hvorfor er der ikke plads til alle på arbejdsmarkedet i dag?
For hvis man ikke kender svaret på det, er det jo at famle i blinde at stille det ene forslag efter det andet. For mig at se er der en eneste væsentlig årsag til, at arbejdsmarkedet ikke er rummeligt for alle, og det er ganske enkelt, at skiftende regeringer, skiftende flertal i Folketinget har tappet erhvervslivet og skatteborgerne i almindelighed så hårdt for skattekroner, at man ude på virksomhederne simpelt hen er nødt til at køre med en meget, meget stram økonomi, hvis det hele skal løbe rundt.
I den sammenhæng er det klart, at virksomhederne selvfølgelig kun går efter den meget, meget kvalificerede arbejdskraft, der passer lige præcis ind i den stilling, som de har stående ledig, og så er det, man kommer til at skubbe nogle ud.
Jeg tror ikke, det er virksomhedernes mening at gøre det, jeg tror ikke, de har lyst til at gøre det, men de er tvunget til at gøre det.
De er såmænd tvunget til det, fordi skattetrykket her i landet er et af verdens højeste, hvis ikke endda verdens højeste.
Hvordan løser man så det problem?
Løser man problemet ved at skabe endnu flere offentlige udgifter og dermed et endnu højere skattetryk?
Forslaget her viser med al tydelighed, at regeringen har indset, at man nu har pint og plaget virksomhederne og skatteborgerne her i landet så hårdt, at man er nødt til at sætte et plaster på såret.
Det, man så gør, er, at man sætter et plaster på, hvor der, havde jeg nær sagt, er et opløsningsmiddel nedenunder.
Man gør skaden endnu værre.
Selv om vi alle godt inderst inde ved med os selv, at det er det, som jeg netop har skitseret, der er problemet, fortsætter man i stedet for at sørge for, at arbejdsmarkedet bliver rummeligt for alle borgere i dette samfund, den her bevidstløse, socialdemokratiske tankegang med bare at opkræve en masse kroner i skat, og så kan politikerne sidde og bestemme, hvem der skal have pengene tilbage igen.
Det er en forkert tankegang, det er planøkonomi, det låser vores samfund, og det er det, der er årsagen til, at der er ledige, der ikke kan komme ind på arbejdsmarkedet. Så i stedet for at gøre det, som ministeren foreslår her, burde man gøre det stik modsatte.
Men det er man desværre ikke i stand til.
De mennesker, som vi har ansat til at varetage denne opgave, kan ikke løse den, og det burde vi se i øjnene og sige, at vi måske skulle have nogle andre til at varetage den opgave.
Alternativt, og det er så det, som ministeren kommer med her, da man ikke kan finde på noget bedre, begynder man at give tilskud.
Det værste ved det her er selvfølgelig, at man begynder at give tilskud til, at der bliver ansat endnu flere mennesker i den offentlige sektor.
Derfor kan Fremskridtspartiet ikke gøre andet end at tage skarpt afstand fra dette lovforslag, som jo tydeligvis er skrevet med Enhedslistens kuglepen.